
DAVANJE ODGOVORA NA ZNAČAJNA PITANJA ZA ŠKOLSKE USTANOVE IZ UPITNIKA O FISKALNOJ ODGOVORNOSTI  
ZA 2021. GODINU

1. UVOD
Temeljem Zakona o fiskalnoj odgovornosti (Nar. nov., br. 111/2018.) i Uredbe o sastavljanju i predaji izjave o fiskalnoj odgovornosti i izvještaja o primjeni fiskalnih pravila (Nar. nov., br. 95/2019.), ravnatelji školskih ustanova daju Izjavu o fiskalnoj odgovornosti. Izjavom potvrđuju da su u radu osigurali zakonito, namjensko i svrhovito korištenje sredstava te da je učinkovito i djelotvorno funkcioniranje sustava financijskog upravljanja i kontrola u okviru sredstava utvrđenih u financijskom planu školske ustanove.
Predaja Izjave o fiskalnoj odgovornosti za 2021. godinu ravnatelja škole sastavlja se na istim obrascima 1.a ili 1.b (utvrđene slabosti i nepravilnosti koje su utjecale ili mogle utjecati na zakonito, namjensko i svrhovito korištenje sredstava) kao i za prethodnu godinu te predaje osnivaču (gradonačelniku ili županu) najkasnije do 28. veljače 2022. godine. 
Uz Izjavu o fiskalnoj odgovornosti za 2021. godinu prilaže se:
· popunjeni Upitnik o fiskalnoj odgovornosti za 2021. godinu, 
· Plan otklanjanja slabosti i nepravilnosti za 2021. godinu za pitanja na koja je u Upitniku za 2021. godinu dan odgovor „NE“ ili „DJELOMIČNO“.
· Izvješće o otklonjenim slabostima i nepravilnostima utvrđenima u Upitniku za 2020. godine.
Odabir Izjave na obrascu 1.a. ili 1.b ovisi o davanju odgovora na pitanja iz Upitnika, ali i nalaza Državnog ureda za reviziju ili vanjske  revizije te raspoloživih informacija. Za školske ustanove je relevantan dokaz Upitnik o fiskalnoj odgovornosti budući da do sada Državni ured za reviziju, a vrlo rijetko i vanjska revizija, nisu revidirale poslovanje školskih ustanova. Ipak preporuke unutarnje revizije osnivača treba uvažiti prilikom odabira obrasca 1.a ili 1.b Izjave.
Preslika Izjave i navedene prateće dokumentacije te preslike dokumenata ili popunjene tablice za provođenje testiranja za davanje odgovora na pitanja iz Upitnika dokumentiraju se u Predmetu o fiskalnoj odgovornosti za 2021. godinu. Predmet se ne dostavlja uz Izjavu već se najčešće odlaže u registrator ili mapu te čuva u školskoj ustanovi najmanje do kraja 2029. godine zbog provođenja provjere sadržaja Izjave od strane osnivača, unutarnje revizije ili proračunskog nadzora.


2. UPITNIK O FISKALNOJ ODGOVORNOSTI
Najvažnija podloga za davanje Izjave je Upitnik o fiskalnoj odgovornosti koji se sastavlja na obrascu 2a. Uredbe, a obuhvaća 84 pitanja i 36 potpitanja. Školske ustanove daju odgovore na samo 63 pitanja i 15 potpitanja po područjima kako je prikazano u tablici:  
	PODRUČJE IZ UPITNIKA
	SVI OBVEZNICI
	ŠKOLSKE USTANOVE

	
	PITANJA
	POTPITANJA
	PITANJA
	POTPITANJA

	PLANIRANJE
	12
	6
	3
	2

	IZVRŠENJE
	17
	15
	15
	11

	JAVNA NABAVA
	10
	-
	10
	-

	RAČUNOVODSTVO
	19
	2
	19
	2

	IZVJEŠTAVANJE
	9
	5
	5
	-

	TRANSPARENTNOST
	5
	6
	1
	-

	UPRAVLJANJE IMOVINOM
	12
	2
	10
	-

	U K U P N O:
	84
	36
	63
	15


Upitnikom se testiraju minimalni zahtjevi, po proračunskim i poslovnim procesima, za dobro financijsko upravljanje. Kako bi se moglo procijeniti postupa li se i do koje mjere u skladu s propisanim zakonodavnim okvirom, provode se testiranja po navedenim  pitanjima iz Upitnika. Prema čl. 7. st. 3. Uredbe, testiranja se provode tijekom cijele proračunske godine pa se prilikom davanja dokaza treba uzeti u obzir dokumentacija iz svih mjeseci 2021. godine. Negdje je to preslika, odnosno reference ugovora, izvješća, a negdje se traži testiranje na uzorku. 
Rezultati testiranja dokumentiraju se odgovarajućim dokazima (preslike odnosno reference pregledane poslovne dokumentacije), ovisno o vrsti pitanja i pohranjuju u Predmetu o fiskalnoj odgovornosti za 2021. godinu. 
Na sva pitanja iz Upitnika mora se odgovoriti potvrdno „DA“, djelomično potvrdno „DJELOMIČNO“ ili negativno „NE“. Ako pitanje nije primjenjivo na školske ustanove daje se odgovor: “NIJE PRIMJENJIVO - N/P”. 
Negativan odgovor i djelomično potvrdan odgovor na pitanja iz pojedinog područja Upitnika upućuje na postojanje slabosti i/ili nepravilnosti te se u takvim slučajevima treba napraviti Plan otklanjanja slabosti i nepravilnosti.


3. PODRUČJE PLANIRANJA PRORAČUNA/FINANCIJSKOG PLANA
Upitnik obuhvaća 12 pitanja i 6 potpitanja iz područja planiranja proračuna/financijskog plana, a školske ustanove daju odgovore na pitanja 4., 5. i 9. i potpitanje 9.1. i 9.2. 

4. PITANJE: Financijski plan proračunskog i izvanproračunskog korisnika jedinice lokalne i područne (regionalne) samouprave, odnosno proračun jedinice lokalne i područne (regionalne) samouprave za naredno trogodišnje razdoblje je uravnotežen, uključujući i procjenu ukupnog rezultata poslovanja koji se prenosi u sljedeću(e) proračunsku(e) godinu(e)
Prema čl. 7. Zakona o proračunu, financijski plan školske ustanove mora biti uravnotežen pa ukupni  prihodi i primici pokrivaju ukupne rashode i izdatke. To je načelu uravnoteženosti. Međutim, tako je u idealnim uvjetima kada se prihodi planiraju u istom iznosu kao i rashodi. Međutim, kada prihodi i primici koji se planiraju ostvariti unutar jedne godine nisu dostatni za pokriće rashoda u toj godini, za uravnoteženje se koristi preneseni višak prihoda iskazan u glavnoj knjizi na podskupini 922. Na isti način se pokriva preneseni manjak iskazan u glavnoj knjizi na podskupini 922, kada su prihodi i primici koji se planiraju za jednu proračunsku godinu veći od planiranih rashoda i izdataka za istu budući da se razlikom pokriva preneseni manjak. Rezultat poslovanja na podskupini 922 iskazan je u glavnoj knjizi i obrascu BILANCA, a predstavlja računovodstveni podatak koji se koristi za uravnoteženje financijskih planova školskih ustanova, kako je i navedeno u čl.  7. Zakona o proračunu.
Međutim, u trenutku izrade financijskog plana (najčešće je to jesen tekuće godine) konačni rezultat poslovanja nije do kraja poznat. Zbog toga prilikom planiranja, tj. izrade financijskog plana u obzir se uzima planirani rezultat poslovanja, odnosno njegova procjena.
Procjenu je najbolje računati na način da se koristi što više poznatih podataka, a da se procjena svede na najmanji mogući iznos. Zbog toga je preporuka kod procjene rezultata koristiti financijske izvještaje odnosno Izvještaj o prihodima i rashodima, primicima i izdacima (Obrazac PR-RAS) i to ako je moguće za III. kvartal tekuće godine. 
Tada se procjena računa na sljedeći način:
Rezultat za 9 mjeseci tekuće godine
+ procjena prihoda i rashoda za tri mjeseca tekuće godine
Procjena rezultata za financijski plan
Procijenjeni rezultat na 922 Višak ili manjak prihoda ne iskazuje se u financijskom planu na računima razreda 6/7 i 3/4, već se u sam financijski plan uključuje bilančna pozicija 922 Višak/manjak prihoda.
Za davanje odgovora testira se izrada financijskog plana školske ustanove za razdoblje 2022. – 2024. g. koji je morao biti usvojen od strane školskog odbora do kraja 2021. godine pa se kao dokaz uzima preslika odnosno referenca financijskog plana odnosno proračuna.

Na glavno pitanje broj 9 o sukcesivnom trošenju viška ili pokrića manjka nije potrebno davati odgovor budući da su polja zasivljena. Pitanje se sastoji od dva potpitanja na koja je potrebno je posebno odgovoriti i svako testirati prema zadanom uzorku.
9.1. PITANJE: U slučaju sukcesivnog planiranja trošenja viškova donesen je akt koji sadrži analizu nastanka tako značajnog viška, mjere za smanjenje ili ukidanje određenih naknada koje se naplaćuju za usluge koje pružaju proračunski korisnici te način i svrhu za koju će se upotrijebiti navedeni višak. 
9.2. PITANJE: U slučaju pokrića manjkova donesen je akt koji sadrži analizu i ocjenu postojećeg financijskog stanja, prijedlog mjera za otklanjanja utvrđenih uzroka nastanka negativnog poslovanja te mjera za stabilno održivo poslovanje te akcijski plan provedbe navedenih mjera (s opisom mjere, načinom provedbe, rokom provedbe, imenom i prezimenom odgovorne osobe) s očekivanim financijskim i ekonomskim učinkom
Osim prihoda i rashoda (školske ustanove najčešće nemaju primitaka i izdataka), u financijski plan treba se uključiti i predviđeni višak, odnosno manjak prihoda te se s navedenim bilančnim kategorijama postiže uravnoteženje. 
Kada se govori o manjku prihoda, školske ustanove najčešće imaju tzv. metodološki manjak, kada sredstva iz proračuna nisu uplaćena do kraja godine, a rashodi su nastali i evidentirani po načelu nastanka događaja. Manjak se pokriva odmah sljedeće godine i u tom slučaju se ne govori o sukcesivnom pokriću manjka budući da se metodološki pokriva u jednoj godini.  Međutim, ako školska ustanova dođe u situaciju da im preneseni manjak čini značajan dio ukupnog financijskog plana kojega ne mogu pokriti u jednoj godini, moguće je sukcesivno planirati pokriće manjka kroz trogodišnje razdoblje, s tim da nije moguće sav manjak prebaciti na posljednju godinu zadanog trogodišnjeg okvira. Prilikom usvajanja financijskog plana, školski odbor mora donijeti o sukcesivnom pokriću manjka prihoda. 
Većina školskih ustanova ima višak prihoda, najčešće iz vlastitih ili prihoda za posebne namjene. Ukoliko sve viškove prihoda planiraju potrošiti u jednoj, sljedećoj godini, ne govori se o sukcesivnom trošenju viška pa nije potrebno donošenje akta. Ukoliko školska ustanova ima veći iznos višak te ga planira potrošiti u sljedeće dvije ili tri godine, u takvom slučaju mora napraviti akt o sukcesivnom trošenju viška prihoda.
Školski odbor mora potvrditi sukcesivno planiranje trošenja viškova i manjkova. 
Akt o sukcesivnom trošenju viška prihoda u razdoblju dužem od jedne godine treba odgovoriti na pitanja nastanka tako značajnog viška, stvaranja mogućnosti za smanjenje ili ukidanje određenih naknada koje se naplaćuju za usluge koje pružaju proračunski korisnici  te načina i svrhe za koju će se upotrijebiti navedeni višak u zadanom trogodišnjem okviru. 
Akt o sukcesivnom pokriću manjka prihoda u razdoblju dužem od jedne godine  treba sadržavati analizu i ocjenu postojećeg financijskog stanja školske ustanove, prijedlog mjera za otklanjanje utvrđenih uzroka nastanka negativnog poslovanja te mjera za stabilno održivo poslovanje i akcijski plan provedbe navedenih mjera s očekivanim financijskim i ekonomskim učinkom. 

Školska ustanova koja nema planirano sukcesivno trošenje viška prihoda tijekom dvije ili tri godine, nego ga planira potrošiti u jednoj godini ne treba sastavljati akt. Školska ustanova koja ne planira sukcesivno pokriće manjka tijekom dvije ili tri godine već ga planira pokriti u jednoj godini, ne mora raditi akt o sukcesivnom pokriću manjka. U takvim slučajevima školske ustanove daju odgovor „NIJE PRIMJENJIVO – N/P“.
Dokaz o obavljenom testiranju ovog pitanja predstavlja preslika, odnosno referenca akta usvojenog od strane predstavničkog tijela i upravnog vijeća ili drugog upravljačkog tijela korisnika do 31. prosinca. 


4. PODRUČJE IZVRŠAVANJA PRORAČUNA/FINANCIJSKOG PLANA
Upitnik obuhvaća 17 pitanja i 15 potpitanja i iz područja izvršavanja financijskog plana. Školske ustanove mogu odgovoriti na 15 pitanja i 11 podpitanja, a navode se samo najznačajnija.
19. PITANJE: Uređen je sustav ostvarivanja i korištenja vlastitih prihoda		
Prema čl. 52. Zakona o proračunu, vlastiti prihodi su prihodi koje školske ustanove kao proračunski korisnici ostvaruju od obavljanja poslova na tržištu i u tržišnim uvjetima koji se ne financiraju iz proračuna. U školskim ustanovama to su najčešće prihodi od zakupa poslovnog prostora ili najma stambenog, prehrana zaposlenika, prodaja sekundarnih sirovina – starog papira, usluge fotokopiranja, obrazovanje odraslih i sl.
Školske ustanove ne daju odgovor na pitanje 19, i potpitanje 19.1. već na potpitanje 19.2.

19.2. PITANJE: Upravljačko tijelo proračunskog korisnika donijelo je akt kojim je uređeno ostvarivanje i korištenje vlastitih prihoda (a koji je u skladu s aktom nadležnog ministarstva/jedinice lokalne i područne (regionalne) samouprave kojim su uređena mjerila i način korištenja vlastitih prihoda proračunskih korisnika, ako je to primjenjivo
Prema podpitanju, osnivači školskih ustanova, gradovi ili županije, trebali su donijeti akt u kojem uređuju mjerila i način korištenja vlastitih prihoda svih proračunskih korisnika iz svoje nadležnosti pa i školskih ustanova.
Sukladno zadanim okvirima iz akta osnivača, školski odbor treba donijeti svoj akt za školsku ustanovu u kojem utvrđuje:
· vrstu vlastitih prihoda koje ostvaruje školska ustanova 
· detaljnu razradu vrste troškova koji se pokrivaju iz vlastitih prihoda
· svaku vrstu prihoda navesti koji se troškovi iz njega mogu pokriti i u kojem iznosu ili relativnom broju (%)
· kod raspreda rashoda posebno navesti mogu li se i u kojem iznosu pokrivati troškovi vezani uz obveze prema zaposlenicima posebice za plaće i razne dodatke na plaće te druge isplate vodeći računa o ograničenjima koja je postavio osnivač 
· koji se troškovi iznimno mogu pokriti iz vlastitih prihoda i pod kojim uvjetima 
· način izvještavanja o vlastitim prihodima ako je različit od redovno propisanih načina i ostalo vezano uz posebnost djelatnosti koja se obavlja.

Način rješavanja ostvarivanja, a posebice korištenja vrlo je značajan u kontekstu  izvanrednih događaja u 2020. godini, a posebice potresa.  Naime, jedan dio školskih ustanova davao je donacije fizičkim i pravnim osobama, stradalima u potresu. Ne razmatrajući ovom prilikom socijalni i humani aspekt, postavlja se pitanje iz kojih sredstva školska ustanova može dati donaciju imajući na umu da su za sva sredstva kojima raspolaže u pravilu strogo zadane namjene. Većina školskih ustanova ovu situaciju rješava na način da donacije daje iz vlastitih prihoda. U takvim slučajevima, u aktu ostvarivanja i korištenja treba biti navedeno da se vlastitim prihodima mogu financirati i dane donacije. 
Odgovor „DA“ mogu dati samo one školske ustanove koje imaju doneseni akt o korištenju vlastitih prihoda usklađen s aktom donesenim od strane grada ili županije. Isti odgovor mogu dati i ako imaju donesen svoj akt o korištenju vlastitih prihoda, a grad ili županija nisu donijeli svoj akt.
Odgovor „DJELOMIČNO“ daje se ako je školska ustanova donijela svoj akt, ali ga nije uskladila s aktom osnivača, a odgovor  „NIJE PRIMJENJIVO – N/P“ daju one škole koje ne ostvaruju vlastiti prihode. 

20. PITANJE: Sredstva su utrošena u skladu s proračunom, odnosno financijskim planom	
Potrošnja sredstva u skladu s planom provjerava se kroz Izvještaj o izvršenju proračuna odnosno izvještaj o izvršenju financijskog plana proračunskog i izvanproračunskog korisnika. Referenca na ovo pitanje predstavlja uputu kako i na koji način pripremiti odgovor. Potrebno je napraviti usporedbu izvršenja i financijskog plana iz koje se vidi da nije utrošeno više sredstva od odobrenih financijskim planom po izvoru financiranja IF 1 – opći prihodi i primici dobiveni od osnivača. 
Za ostale izvore financiranja – vlastite prihode i namjenske prihode nije potrebno uspoređivati izvršenje u odnosu na planirana sredstva. Naime, čl. 48. do 52. Zakona o proračunu propisana je fleksibilnost planiranja i izvršenja ovih prihoda. Vlastiti i namjenski prihodi (prihodi po posebnim propisima na IF 4 osim naplate šteta na osnovnom računu 65267 i pomoći na IF 5 od HZZ-a, temeljem prijenosa EU sredstava, od MZO i drugih subjekata u sustavu proračuna) mogu se izvršavati i iznad planiranih iznosa, ali pod uvjetom da su planirani. U Zakonu je navedeno da se uplaćeni i preneseni, a manje planirani takvi prihodi mogu izvršavati iznad iznosa utvrđenih u proračunu, a do visine uplaćenih, odnosno prenesenih sredstava. 
U drugom dijelu reference za provođenje testiranja provjerava se posebni dio izvještaja o izvršenju proračuna iz koje je vidljivo da školske ustanove kao proračunski korisnici iz izvora financiranja 1 Opći prihodi i primici nisu stvorili više rashoda od onih utvrđenih planom. 
Izvještaj o izvršenju financijskog plana školske ustanove minimalno mora sadržavati podatke o ostvarenim prihodima i primicima, rashodima i izdacima kao i korištenim viškovima odnosno pokrivenim manjkovima, iskazanih prema proračunskim klasifikacijama i sukladno podacima navedenim u financijskom planu.
Kod testiranja ovog pitanja koristi se Izvještaj o izvršenju financijskog plana po ekonomskoj i programskoj klasifikaciji te izvorima financiranja kako je i planirano u financijskom planu odnosno u posebnom dijelu izvještaja o izvršenju financijskog plana  u kojem se  provjerava jesu li rashodi iz izvora financiranja 1 Opći prihodi i primici nastali u iznosu većem od onih utvrđenih planom. Svako trošenje iznad planiranih sredstva je probijanje financijskog plana (a time i proračuna) te se na ovo pitanje u tom slučaju mora odgovoriti s „NE“. Vjerojatno neće biti davanja negativnih odgovora budući da i osnivač školskih ustanova vodi računa o izvršenju IF 1 općih prihoda i primitaka, a to su decentralizirana sredstva za školske ustanove. 
Za davanje izjave o fiskalnoj odgovornosti za 2021.g. uzima se godišnji izvještaj o izvršenju za 2020. godinu koji je usvojen od strane školskog odbora. 

Odgovor „DA“ daje se samo ako su sredstva utrošena u skladu s financijskim planom na razini ekonomske i programske klasifikacije te izvora financiranja, a odgovor „NE“ daje se za svako odstupanje iznad planiranih sredstva jer se to smatra probijanjem financijskog plana.

27. PITANJE: Propisana je procedura izdavanja i obračunavanja putnih naloga
Školska ustanova može uputiti radnika na službeno putovanje u zemlji ili u inozemstvu ili kombinirano. Službenim putovanjem u tuzemstvu smatra se putovanje do 30 dana neprekidno, radi obavljanja u nalogu za službeno putovanje određenih poslova njegova radnog mjesta, a u svezi s djelatnosti poslodavca. Pod službenim putovanjem u inozemstvo smatra se službeno putovanje do 30 dana neprekidno iz Republike Hrvatske u stranu državu i obratno te putovanje iz jedne strane države u drugu i iz jednog mjesta u drugo mjesto na teritoriju strane države. 
Prilikom službenog putovanja nastaju određeni troškovi, primjerice troškovi prijevoza, troškovi smještaja i sl. koje nadoknađuje poslodavac. Sva postupanja oko odobravanja, izdavanja naloga za službeno putovanja do priznavanja izdataka koji su tom prilikom nastali po vjerodostojnom dokumentu, potrebno je propisati procedurom izdavanja i obračunavanja putnih naloga.
Prije početka službenog putovanja školska ustanova bi radniku ili drugoj osobi upućenoj na službeno putovanje trebala izdati nalog za službeno putovanje. Kod školskih ustanova nalog izdaje ravnatelj na najčešće usmeni dogovor ili usmeni prijedlog radnika.  
Budući da prilikom obavljanja službenog putovanja nastaju određeni troškovi, važan dio odobravanja službenog putovanja predstavlja procjena ukupnih troškova službenog putovanja. Bitno je raspolagati informacijom o ukupnim troškovima koji će nastati prije odobrenja naloga za službeno putovanje, a nakon obavljenog putovanja. Procedurom bi trebalo propisati koja osoba u školskoj ustanovi povjerava postoje li osigurana sredstva za odobrenje službenog putovanja, a za to je potrebna procjena ukupnih troškova.
U proceduri bi trebalo propisati mjerila za davanje akontacije za službeno putovanje, rok u kojem se daje prije početka putovanja, jer se nerijetko događa da radnik nekoliko mjeseci ranije dobije akontaciju. Ponekad se putovanje niti ne realizira, a akontacija je ranije dana. To predstavlja problem koji se može riješiti odredbama u proceduri, ali kojih se poslije toga treba pridržavati bez iznimaka.
Za davanje potvrdnog odgovora DA potrebno je priložiti  presliku odnosno referencu pisane procedure izdavanja i obračunavanja putnih naloga. Gotovo sve školske ustanove su već ranije donijele procedure pa će se dati potvrdan odgovor.
29. PITANJE: Pravomoćne presude izvršavale su se bez postupka prisilne naplate	
Kada se obveze po pravomoćnoj sudskoj presudi ne plaćaju u roku određenom za dobrovoljno ispunjenje obveze, dolazi do namirenja ovrhom. Međutim, ovrhe se uglavnom provode nakon dužeg razdoblja od pravomoćnosti presude, zbog čega dolazi do znatnih dodatnih troškova s obzirom na to da se pri ovrhama, osim iznosa navedenog u sudskom rješenju, plaćaju i zakonske zatezne kamate za razdoblje nakon isteka roka određenog za dobrovoljno ispunjenje obveze, kao i troškovi ovršnog postupka. Stoga se neplaćanjem, već ionako, često velikih izvornih obveza u trenutku primitka pravomoćnih presuda troškovi samo još dodatno povećavaju. Ministarstvo financija je u Uputama za planiranje -  Planiranje sredstava za podmirenje sudskih presuda i renti naložilo svojim proračunski korisnicima: 
· planirati sredstva za ovrhe i sudske sporove u okviru njihovih financijskih planova 
· plaćati obveze po pravomoćnim sudskim presudama u roku koji je određen presudom, kako bi se izbjegli dodatni rashodi za kamate i naknade za ovrhe, a sukladno članka 11. Zakona o proračunu, koji propisuje korištenje proračunskih sredstva u skladu s načelima dobrog financijskog upravljanja, a posebno u skladu s načelima ekonomičnosti, učinkovitosti i djelotvornosti.
· za svaku ovrhu iz nadležnosti pojedinog proračunskog korisnika državnog proračuna koji posluje preko jedinstvenog računa državnog proračuna koja će teretiti Proračunsku zalihu, proračunski korisnik je dužan u roku od 14 dana, uz nalog za preknjiženje, dostaviti Ministarstvu financija i obrazloženje u kojem će biti navedeni razlozi zašto obveza po sudskoj presudi nije izvršena u roku koji je određen presudom, već je ista izvršena u postupku prisilne naplate.
Osnivači školskih ustanova trebali bi u svojim uputama za planiranje ili na neki drugi način upozoriti svoje školske ustanove i druge proračunske korisnike na pravodobno plaćanje obveza po pravomoćnoj sudskoj presudi ili arbitraži, a sve u cilju smanjenja troškova i osiguravanje primjene odredbi Zakona o proračunu o korištenju proračunskih sredstva u skladu s gore navedenim načelima dobrog financijskog upravljanja, a posebno u skladu s načelima ekonomičnosti, učinkovitosti i djelotvornosti. 
Ovo pitanje je stavljeno u Upitnik kako bi se gradonačelnicima i županima ukazalo na težinu nepoštivanja postupanja po pravomoćnim presudama ili arbitražama, a prethodno je pitanje trebalo i testirati prema naputku Ministarstva financija. 
Na ovo pitanje odgovaraju sve školske ustanove budući da su tijekom 2021. godine imale pravomoćne sudske presude, a ukoliko ih nije bilo odgovaraju sa „NIJE PRIMJENJIVO – N/P“. Odgovor „DA“ daje se ako je u 98 % i više slučajeva pravomoćna presuda plaćena u roku određenom za dobrovoljno ispunjenje obveze., odgovor „NE“ daje se ako je 90% i manje, a odgovor „DJELOMIČNO“ daje se ako je više od 90 % a manje od 98% pravomoćnih presuda plaćeno u roku.
Kao dokaz davanja odgovora treba priložiti sve pravomoćne presude s dospijećem u 2021. godini ili iz ranijih godina koje su ostale nepodmirene te izvode ili druge dokumente kao dokaz plaćanja.

5. PODRUČJE JAVNE NABAVE
Upitnik o fiskalnoj odgovornosti u području javne nabave sadrži 10 pitanja, ali budući da školske ustanove najčešće provode jednostavnu nabavu bitna su samo 4 pitanja u svezi plana nabave, registra sklopljenih ugovora, statističkog izvješća i akta jednostavne nabave, a na sva ostala pitanja daje se odgovor „NIJE PRIMJENJIVO“. Isti odgovor daje se i ako je provođenje postupaka javne nabave objedinjeno na razini osnivača. 
34. PITANJE:   Donesen je i redovito ažuriran plan nabave koji je objavljen na internetskim stranicama u skladu s propisima o javnoj nabavi.
Prema čl. 28. Zakona o javnoj nabavi, sve školske ustanove obvezne su donijeti plan nabave za proračunsku godinu. Plan nabave donosi ravnatelj školske ustanove najkasnije u roku od 30 dana od dana donošenja financijskog plana. Pri tome se misli na financijski plan usvojen od strane školskog odbora, ali ne prijedloga financijskog plana. 
Zakonom je propisana obveza objave plana nabave na internetskim stranicama, a prema Pravilniku o planu nabave, registru ugovora, prethodnom savjetovanju i analizi tržišta u javnoj nabavi (Nar. nov., br. 101/2017., 144/2020., u daljem tekstu Pravilnik) plan nabave treba se objaviti na EOJN RH i to u roku od 8 dana od donošenja ili promjene.
Primjerice ako je financijski plan za 2021.godinu (i projekcije 2022. - 2023.) usvojen od strane školskog odbora 15.11.2020. godine, plan nabave trebao je biti donesen najkasnije do 15.12.2020. godine, a javno objavljen na EOJN do 23.12.2020. godine
U plan nabave unose se svi predmeti nabave čija je procijenjena vrijednost jednaka ili veća od 20.000,00 kuna. Predmete nabave čija je procijenjena vrijednost manja od 20.000,00 kuna školske ustanove ne moraju unijeti u plan nabave. Međutim, uputno bi bilo da se i ti predmeti nabave planiraju, s tim da se taj dio plana ne mora objavljivati. U slučaju da tijekom godine nabava predmeta nabave procijenjene vrijednosti do 20.000,00 kuna prijeđe iznos od 20.000,00 kuna, školska ustanova obvezna je te predmete uvrstiti u plan nabave, napraviti dopunu plana nabave te ga objaviti na EOJN.

Pravilnikom su propisani obvezni elementi plana nabave pa budući da školske ustanove najčešće imaju samo predmete jednostavne nabave[footnoteRef:1], plan nabave obvezno mora sadržavati sljedeće podatke:  [1:  Jednostavna nabava je nabava robe i usluga procijenjene vrijednosti manje od 200.000,00 kuna i nabava radova procijenjene vrijednosti manje od 500.000,00 kuna.] 

1. evidencijski broj nabave
2. predmet nabave
3. brojčana oznaka predmeta nabave iz Jedinstvenog rječnika javne nabave (CPV)
4. procijenjena vrijednost nabave
5. vrsta postupka (uključujući posebne režime nabave i jednostavnu nabavu)
6. navod financira li se ugovor ili okvirni sporazum iz fondova EU, ako su podaci o izvoru financiranja poznati prilikom izrade plana nabave.
Treba napomenuti da su 1. siječnja 2021. stupile na snagu odredbe Izmjena i dopuna Pravilnika o planu nabave, registru ugovora, prethodnom savjetovanju i analizi tržišta  prema kojem se u plan nabave mora dodati podatak financira li se ugovor ili okvirni sporazum iz fondova EU. Tijekom 2021. godine trebalo je uskladiti planove nabave sa izmijenjenim Pravilnikom pa sve školske ustanove koje do 31.12.2021. godine nisu napravile navedenu promjenu te ju objavile na EOJN, ne pitanje 34. ne mogu dati odgovor DA.
U nastavku se navodi primjer plana nabave sa obveznim elementima za jednostavnu nabavu, a a sve ostale stupce može se staviti nula ili minus (budući da se ne moraju popunjavati).
	Rb
	Evidencijski broj nabave
	Predmet nabave
	Brojčana oznaka premeta nabave iz CPV-a
	Procijenjena vrijednost nabave (u kunama)
	Vrsta postupka (uključujući jednostavne nabave)
	
Financira li se ugovor iz
fondova EU

	1.
	1-JN
	UREDSKI MATERIJAL
	30100000-0 
	21.000,00
	Jednostavna nabava
	NE

	2.
	2-JN
	SREDSTVA ZA ČIŠĆENJE
	39830000-9 
	20.000,00
	Jednostavna nabava
	NE

	3.
	3-JN
	MATERIJAL ZA HIGIJENSKE POTREBE I NJEGU
	33700000-7 
	35.000,00
	Jednostavna nabava
	NE

	4.
	4-JN
	PEKARSKI PROIZVODI
	15811000-6 
	100.000,00
	Jednostavna nabava
	NE

	5.
	5-JN
	MESO I MESNI PROIZVODI
	15110000-2 
	175.000,00
	Jednostavna nabava
	NE

	6.
	6-JN
	MLIJEKO I MLIJEČNI PROIZVODI
	15500000-3 
	80.000,00
	Jednostavna nabava
	NE

	7.
	7-JN
	SVJEŽE VOĆE I SVJEŽE POVRĆE
	15300000-1 
	20.000,00
	Jednostavna nabava
	NE

	8.
	8-JN
	OSTALE NAMIRNICE
	15800000-6 
	95.000,00
	Jednostavna nabava
	NE



Kao referenca za ovo pitanje navedena je adresa internetske stranice gdje je objavljen plan nabave i poveznica na objavljeni plan nabave u Elektroničkom oglasniku javne nabave za predmete nabave čija je procijenjena vrijednost nabave jednaka ili veća od 20.000 kuna.
Ukoliko nisu ispunjeni svi uvjeti u pogledu sadržaja javne nabave ili rokova donošenja i objave na EOJN, odgovor treba biti „NE. Odgovor  „N/P – NIJE PRIMJENJIVO“  mogu dati samo one školske ustanove kojima su sve procijenjene vrijednosti predmeta nabave manje od 20.000 kuna.
37. PITANJE:  Naručitelj vodi registar ugovora o javnoj nabavi i okvirnih sporazuma koji je objavljen na internetskim stranicama, a sadrži podatke u skladu s propisima o javnoj nabavi.       
Sve školske ustanove koje su u planu nabave imale procijenjene vrijednosti predmeta nabave jednake ili veće od 20.000 kuna bez PDV-a, te ih objavile i u EOJN, obvezni su ustrojiti registar ugovora i okvirnih sporazuma u koji se unose i ugovori i narudžbenice jednostavne nabave.
Rok za njegovo ustrojavanje i početak vođenja je u roku od 30 dana od dana sklapanja prvog ugovora ili okvirnog sporazuma nakon provedenog postupka javne nabave.
Prema odredbama čl. 6. st. 3. Pravilnika, u slučaju jednostavne nabave, školska ustanova upisuje sklopljene ugovore, a ako ne sklapa ugovore o jednostavnoj nabavi već izdaje narudžbenice, u registar ugovora unosi se ukupan iznos za taj predmet nabave neovisno o broju narudžbenica izdanih tijekom godine. Ukoliko se tijekom godine izdaje više narudžbenica za isti predmet nabave, u registar se upisuje ukupni iznos za predmet nabave dobiven zbrajanjem svih izdanih narudžbenica za godinu.
Podatak na na rednom broju 14. o ukupno isplaćenom iznosu s PDV-om po ugovoru ili izdanim narudžbenicama, odnosno ukupno podmirenim ulaznim računima prema svakom od ugovora ili jednoj odnosno zbroju narudžbenica je vrlo bitan za izvršenje ugovora. Za popunjavanje podataka u registru ugovora, svaki od ulaznih računa vežu se uz broj ugovora kako bi se u nabavi, likvidaturi ili računovodstvu (u glavnoj knjizi) pratio podatak o izvršenju svakog od ugovora. Isto postupanje određuje se i za narudžbenice.
Naručitelj je obvezan ažurirati registar ugovora prema potrebi, a najmanje jedanput u šest mjeseci. Datum posljednjeg ažuriranja registra može se navesti u stupcu br. 16. Napomena. 
Registar ugovora i sve njegove kasnije promjene potrebno je objaviti u standardiziranom obliku u EOJN RH i to u roku od osam dana od dana ustrojavanja Registra ili njegove promjene. 
Referenca uz postavljeno pitanje je adresa internetske stranice gdje je objavljen registar ugovora o javnoj nabavi i okvirnih sporazuma i poveznica na objavljeni registar ugovor u Elektroničkom oglasniku javne nabave za predmete nabave čija je procijenjena vrijednost jednaka ili veća od 20.000 kuna. 
Ukoliko su školske ustanove u Registar za 2021. godinu upisivale samo ugovore i okvirne sporazume sklopljene temeljem provedenih postupaka javne nabave, a nisu upisivale podatke o sklopljenim ugovorim i izdanim narudžbenicama za jednostavnu nabavu, odgovor na ovo pitanje mora biti „NE“. Odgovor „DJELOMIČNO“ ne može se dati, a odgovor „N/P – NIJE PRIMJENJIVO“ može dati samo ona škola čija je izvršena nabava svakog od predmeta nabave tijekom 2021. godine bila manja od 20.000 kuna bez PDV-a.

38. PITANJE: Do 31. ožujka tijelu nadležnom za politiku javne nabave dostavljeno je statističko izvješće o javnoj nabavi za prethodnu godinu koje sadrži podatke sukladno Zakonu o javnoj nabavi.
Obveza izrade godišnjih izvješća za naručitelje definirana je člankom 441. stavkom 2.  Zakona o javnoj nabavi, prema kojem su sve školske ustanove obvezne do 31. ožujka tekuće godine izraditi statističko izvješće o javnoj nabavi za  prethodnu godinu. 
Upitnikom o fiskalnoj odgovornosti za 2021. godinu testira se izrada statističkog izvješća za 2020. godinu kojega je trebalo izraditi najkasnije do 31. ožujka 2021. godine. 
Podaci o objavljenim ugovorima i okvirnim sporazumima sklopljeni nakon provedenih postupaka javne nabave automatski se generiraju putem sustava EOJN RH. 
U Izvješće se upisuju i podaci o jednostavnoj nabavi pa se upisuju zbirni podaci o robi, uslugama i radovima jednostavne nabave, temeljem računovodstvene evidencije ili evidencije o nabavama temeljem narudžbenica. 
Shodno tome, školske ustanove koje su tijekom 2020. godine imale samo jednostavne nabave, bile su također u obvezi izraditi statističko izvješće unošenjem samo podataka o ukupnom iznosu nabavljenih radova, robe ili usluga od 1.1. do 31.12. 2020. godine i to  bez PDV-a.

	673.334,00
	349.629,00
	-




	
	



Krajnji rok za njegovor popunjavanje bio je 31.3.2021. godine pa je za davanje potvrdnog odgovora „DA“ potrebno priložiti presliku statističkog izvješća kako bi se utvrdila pravodobnost slanja izvješća za 2020. godinu. Ukoliko je izvješće napravljeno poslije tog datuma ili uopće nije napravljeno, daje se odgovor „NE“:

6.PODRUČJE RAČUNOVODSTVA

Područje računovodstva zastupljeno je u Upitniku o fiskalnoj odgovornosti sa ukupno 19 pitanja i 2 potpitanja. Školske ustanove na svako pitanje moraju dati odgovor.
Budući da se prema čl. 7. st. 4. Uredbe, testiranja provode tijekom cijele proračunske godine, odabir uzoraka treba obuhvatiti dokumente primljene tijekom cijele 2021. godine. 

PITANJE 40.  Narudžbenice su valjano ispunjene na način da se vidi tko je nabavu
 inicirao, tko je nabavu odobrio, koja vrsta roba/usluga/ radova se nabavlja uz detaljnu
 specifikaciju jedinica mjere,  količina, jediničnih cijena te ukupnih cijena.
Davanje odgovora na ovo pitanje vezano je za proceduru sklapanja ugovornih odnosa kojom treba biti određeno tko inicira nabavu i  tko ju odobrava te tko su osobe koje mogu trošiti proračunski novac i izdavati narudžbenice.
Narudžbenica se ispostavlja temeljem prihvaćanja ponude ili predračuna i predstavlja ugovorni odnos sa ponuditeljem i potencijalnim dobavljačem koji bi trebao isporučiti robu, obaviti uslugu ili izvesti radove. Bitni elementi narudžbenice su svakako količine, jedinične cijene i ukupna cijena s PDV-om, a mogu sadržavati i druge bitne elemente za izvršenje ugovornog odnosa. Ukoliko postoji ponuda ili predračun temeljem kojih se daje narudžbenica, nije potrebno popunjavati je svim elementima, dovoljno je priložiti ponudu narudžbenici te napisati na njoj „nabava prema ponudi ili predračunu“. Izdavanju narudžbenice trebala bi prethoditi provjera o postojanju osiguranih sredstava u proračunu ili financijskom planu za nabavu  za koju je dana narudžbenica.
Treba istaknuti važnost kontrolne funkcije narudžbenice i njenog izdavanja prije nastanka obveze za školsku ustanovu ne samo zbog osiguranih sredstava već i zbog navođenja broja narudžbenice na eRačunu. To se smatra obveznim elementom računa u elektroničkom obliku.
Važno je napomenuti da školska ustanova treba voditi evidenciju o izdanim narudžbenicama, a posebice po istim predmetima nabave izdanim tijekom godine. U registru sklopljenih ugovora potrebno je upisati sve narudžbenice koje su izdane ponuditeljima za sve predmete nabave čija procijenjena vrijednost prelazi 20.000 kuna. Ako je tijekom 2021. godine izdano oviše narudžbenicama jednom ponuditelju za isti predmet nabave, za potrebe registra potrebno ih je zbrojiti i unijeti u registar. 
Testiranje ispravnog popunjavanja narudžbenica provodi se na uzorku 1 % svih narudžbenica, a najviše 100 ulaznih računa uz koje su priložene narudžbenice. 
45. PITANJE: Na zaprimljenim računima navedeni su svi elementi računa u skladu sa zakonskim i podzakonskim propisima

Broji su zakonski i podzakonski propisi koji određuju elemente računa (PDV, fiskalizacija, obvezni odnosi, porez na dohodak, ...), ali za poslovanje školske ustanove koje nisu u sustavu PDV-a bitne su odredbe Zakona o elektroničkom izdavanju računa u javnoj nabavi[footnoteRef:2]. [2:  Nar. nov., br. 94/2018.
] 

Za svaku izvršenu isporuku robe, obavljenu uslugu ili izvedene radove školska ustanova treba dobiti račun. Ukoliko se radi o robi, uslugama ili radovima koji predstavljaju nabavne kategorije te za koje je potrebno provesti javnu ili jednostavnu nabavu, dobavljač mora ispostaviti eRačun. Shodno tome, školske ustanove koje primaju račune jednostavne nabave koji se ispostavljaju temeljem sklopljenih ugovora, ali i izdanih narudžbenica račun također moraju dobiti u elektroničkom obliku.
Zakonom su propisani i obvezni elementi  od kojih je posebno značajan pozivanje na ugovorni dokument – broj ugovora ili narudžbenice.  Razlog tome je vrlo bitan. Da bi se izdavatelj računa mogao pozvati na ugovor, ugovor je morao biti sklopljen prije izvršene isporuke robe, obavljene usluge ili izvedenih radova. Isto tako se i narudžbenice trebaju izdavati odabranom ponuditelju odmah nakon prihvaćanja ponude, prije negoli je izvršena isporuka ili obavljena usluga, a za to su potrebna osigurana sredstva u finacijskom planu škole.
Samo se na takav način može omogućiti ponuditelju – dobavljaču  da se nakon izvršene isporuke ili obavljene usluge može na eRačunu pozvati na broj ugovora ili broj narudžbenice. 
Osoba koja prema proceduri zaprimanja računa, njihove provjere i pravovremenog plaćanja zaprima ulazni e-račun i provodi formalnu kontrolu, dužna je provjeriti sadržava li eRačun sve obvezne elemente. Ukoliko ih nema, odbija ga i vraća izdavatelju radi ispravka, a ukoliko eRačun sadrži sve obvezne elemente prihvaća ga i nastavlja dalje s njegovom obradom.
Za potrebe davanja odgovora na postavljeno pitanje provodi se testiranje na uzorku 1% svih zaprimljenih računa, a najviše 100 čije se preslike ulažu u Predmet fiskalne odgovornosti. Umjesto kopiranja ulaznih računa, testiranje se može obaviti i na primjeru  kontrolnih tablica. 

49. PITANJE: Za primljene i dane donacije nefinancijske imovine u glavnoj knjizi 
 evidentirani su prihodi i rashodi, a međusobni prijenos nefinancijske imovine proračuna 
 i proračunskih korisnika evidentiran je preko promjena u obujmu (odgovaraju obveznici  
 primjene proračunskog računovodstva)
Ovo pitanje bilo je odabrani uzorak za provjeru Izjave o fiskalnoj odgovornosti i utvrđeno je  dosta pogrešaka u dijelu računovodstvenog iskazivanja primljenih i danih donacija, ali i prijenosa nefinancijske imovine. 
S računovodstvenog aspekta, školska ustanova donaciju može primiti od trgovačkih društava, fizičkih osoba i neprofitnih organizacija, dakle od subjekata izvan opće države, a isto tako njima može i dati donaciju. Prema osnovnim postavkama modificiranog računovodstvenog načela nastanka događaja, za primljene i dane donacije nefinancijske imovine, iskazuju se prihodi i rashodi. 
Primjer: Donacije nefinancijske imovine
1. Škola je dobila od banke donaciju nefinancijske imovine - 2 kom rabljenih računala. Procijenjena vrijednost računala je 3.000 kn.
2. Škola je udruzi umirovljenika dala donaciju nefinancijske imovine - rashodovani printer čija je NV i IV 1.200 kn. Procjenom je određeno da je tržišna vrijednost 100 kn. 
	Red. br.
	Opis
	Iznos
	Račun

	
	
	
	Duguje
	Potražuje

	1.
	Zapisnik o primljenoj donaciji nefinancijske imovine - računala
	3.000
	42211
	66324

	
	
	
	02211
	91121

	 2.

	Zapisnik o danoj donaciji printera udruzi – neprofitnoj organizaciji 

	1.500
	04911
	04221

	
	
	
	38214
	64251


O međusobnim prijenosima nefinancijske imovine govorimo kada se nefinancijska imovina prenosi unutar sustava opće države, između školskih ustanova i drugih subjekata u proračunu, primjerice MZO, grad, općina, dječji vrtić, druga škola i sl. Prema odredbama Pravilnika međusobni prijenosi nefinancijske imovine unutar sustava proračuna priznaju se u visini knjigovodstvene vrijednosti imovine i evidentiraju preko promjena u obujmu imovine podskupine 915, jer se radi o događajima koji utječu na imovinu, a nisu rezultat aktivnosti odnosno transakcija pa nema iskazivanja prihoda niti rashoda. 
Primjer: Međusobni prijenosi nefinancijske imovine unutar MZO i škole 
	Red.
broj
	Opis
	Iznos
	Račun

	
	
	
	Duguje
	Potražuje

	Knjiženje u Ministarstvu

	1.
	Knjigovodstveno evidentiranje nabave tableta
	100.000
	42211
	24221

	
	
	100.000
	02211
	91111

	2.
	Ispravak vrijednosti za tablete 
	25.000
	91111
	02922

	Odluka o prijenosu ulaganja školskoj ustanovi 

	2.
	Isknjiženje NV imovine – tableti OŠ 
	100.000
	 
	02211

	
	Isknjiženje IV imovine
	25.000
	02922
	

	
	Prijenos knjigovodstvene vrijednosti imovine 
	75.000
	91512
	

	
	Umanjenje vlastitih izvora za nef. imovinu
	75.000
	91111
	91512

	Knjiženje u školi

	1.
	Uknjiženje tableta preko povećanja obujma
	75.000
	02211
	91512

	
	
	75.000
	91512
	 91111


Odgovor „N/P - NIJE PRIMJENLJIVO“ mogu dati školske ustanove koje tijekom 2021. godine nisu imali niti dane niti primljene donacije, a niti međusobne prijenose nefinancijske imovine u sustavu proračuna. Referenca za ovo pitanje je uzorak 5% svih donacija i minimalno 5% ukupne vrijednosti svih primljenih i danih donacija i prijenosa.
50. PITANJE: S dužnicima su usklađeni podaci o potraživanjima na datum 31. listopada 
Upitnikom o fiskalnoj odgovornosti propisana je obveza provođenja međusobnog usklađenja potraživanja koje se trebalo provoditi s datumom 31. listopada 2021. godine. Ovjera, odnosno međusobno usklađivanje podataka putem izvoda otvorenih stavaka -IOS-a, jedan je od preduvjeta vjerodostojnog popisa potraživanja.
Međutim, Uputom o popisu imovine i obveza[footnoteRef:3] navedena je iznimka od obveznog međusobnog usklađenja i slanja IOS-a. U školskim ustanovama koje imaju veliki broj dužnika fizičkih osoba i kada se radi o manjim iznosima, usklađenje putem slanja IOS-a nije potrebno provoditi, ali pod uvjetom da je uspostavljen kontinuirani sustav praćenja i informiranja o stanju njihova duga. Primjer takvog sustava je iskazivanje potraživanje od dužnika na svakom računu, na način da uz iznos tekućeg dugovanja sadrži i ukupan iznos dugovanja. Ako školska ustanova ima samo ovakva potraživanja, daje odgovor NIJE PRIMJENJIVO. [3:  https://mfin.gov.hr/UserDocsImages/dokumenti/drzavna-riznica/racunovodstvo/upute-nalozi-ostalo/Uputa%20o%20obavljanju%20popisa%20imovine%20i%20obveza,%20prosinac%202015.pdf, posjećeno 2.1.2022.] 


Školske ustanove koje izdaju izlazne račune za zakup prostora, zakup školske dvorane, izlazne račune za prehranu (osim školske djece) i sl. trebaju provoditi međusobno usklađenje potraživanja s kupcima. Provodi se slanjem IOS-a svim kupcima pa čak i onima kod kojih je stanje potraživanja nula. Razlog tome je potencijalni rizik pogreške krivo knjiženih uplata kupaca ili provođenja obračunskih plaćanja. Iskazani saldo potraživanja ne znači nužno istovjetno stanje i kod kupca, moguća su odstupanja. Razlike utvrđene usklađivanjem stanja potraživanja knjigovodstveno se evidentiraju s datumom provođenja usklađenja, 31. listopada 2021, odnosno s datumom provođenja usklađenja.
Za davanje potvrdnog odgovora „DA“ potrebno je priložiti preslike IOS-a na uzorku 10%, ali ne više od 20 IOS-a. Negativan odgovor „NE“  daje se ako su s 90% i manje dužnika usklađeni podaci o potraživanjima na dan 31.10.2021,  a djelomičan  ako je u rasponu više od 90%, a manje od 98% provedeno usklađenje (ne uzimaju se u obzir računi za školsku kuhinju).

52. PITANJE: Uspostavljene računovodstvene evidencije omogućile su praćenje
 korištenja sredstva po izvorima financiranja i programima (projektima/aktivnostima)
Pitanjem iz Upitnika naglašava se programska klasifikacija koja se uspostavlja definiranjem programa, aktivnosti i projekata. Program se sastoji od jedne ili više aktivnosti i/ili projekata, a aktivnost je dio programa za koji nije unaprijed utvrđeno vrijeme trajanja, a u kojem su planirani rashodi i izdaci za ostvarivanje ciljeva utvrđenih programom. Primjer aktivnosti može biti: Program rada s djecom s poteškoćama u razvoju, Školska kuhinja, Učenička zadruga, Natjecanja i ostale manifestacije, a informatizacija škole može biti primjer kapitalnog projekta.
Prema čl. 4. st. 6. Pravilnika o proračunskom klasifikacijama, izvori financiranja  predstavljaju jednu od proračunskih klasifikacijama. Prihodi i primici planiraju se, raspoređuju i iskazuju prema izvorima iz kojih potječu, a rashodi i izdaci planiraju se, izvršavaju i računovodstveno prate prema izvorima financiranja, a  izvori financiranja u školskim ustanovama su:
· opći prihodi i primici
· vlastiti prihodi
· prihodi za posebne namjene
· pomoći
· donacije
· prihodi od prodaje ili zamjene nefinancijske imovine i naknade s naslova osiguranja 
Praćenje korištenja sredstava po izvorima financiranja počinje izradom financijskog plana u kojem se navode rashodi prema projektima i aktivnostima. U financijski plan unose se i prihodi i rashodi prema izvorima financiranja, a budući da se prema čl. 82. i rezultat na kraju godine iskazuje i po aktivnostima od redovnog poslovanja, nefinancijske i financijske imovine, ali i izvorima financiranja, potrebno je kao izvor financiranja planirati i preneseni višak iz prethodne proračunske godine. 
Za potrebe uključivanja prenesenog i planiranog viška prihoda, pored osnovnih izvora trebalo bi otvoriti i izvore financiranja iz prenesenih viškova: primjerice 923 –  preneseni višak vlastiti prihodi, 924 – preneseni višak prihoda za posebne namjene i 925 – preneseni višak iz pomoći. 
Da bi računovodstvene evidencije omogućile praćenje korištenja sredstva odnosno prihode i rashode po klasifikacijama, procedurom stvaranja ugovornih obveza i procedurom zaprimanja računa potrebno je odrediti koja osoba na ulaznim računima određuje i označava iz kojeg izvora  financiranja i za koji projekt/aktivnost se financira nastali rashod. U školskim ustanovama to može biti osoba koja  odobrava nabavu budući da treba raspolagati informacijama o dostatnim izvorima financiranja kako bi sklopila ugovor i davala zahtjevnice za njegovim izvršenjem ili izdavala narudžbenice. Izvršenjem nastaju rashodi prema načelu nastanka događaja pa osobe koje su zadužene za naručivanje trebaju o tome voditi računa kako ne bi probile poziciju financijskog plana. To također mogu biti ravnatelj i koordinator EU projekta.  
Prilikom zaprimanja ulaznih računa i drugih dokumenata temeljem kojih se evidentiraju rashodi (elementi obračuna plaće, ugovora o djelu i sl.), računovođa mora raspolagati informacijom o korištenju određenog izvora i projekta/aktivnosti budući da svaki rashod mora označiti kako je planirano. Na takav način će se prilikom knjigovodstvenog evidentiranja , uspostaviti  računovodstvena evidencija za svaki od planiranih rashoda. 
Za davanje odgovora na ovo pitanje potrebno je provesti testiranje jesu li uspostavljene računovodstvene evidencije omogućile praćenje korištenja sredstava po izvorima financiranja i programima te priložiti kao dokaz dio analitičke evidencije po izvorima financiranja i programima (projektima i aktivnostima). Referenca uz ovo pitanje povezana je s 21. pitanjem - Isplata sredstava temeljila se na vjerodostojnoj dokumentaciji kada se odabire najmanje 5 rashoda po svakoj od vrsta prema posebnoj tablici u koju se može ubaciti izvor financiranja te projekt i/ili aktivnost. 
Potvrdan odgovor „DA“ daje se ako su na 98% i više dokumenata prema kojima se  evidentira rashodovna strana navedeni izvori financiranja iz kojih se financiraju te programi na koje se odnose (projekti/aktivnosti). 
53. PITANJE: Prati se stvaranje ugovornih obveza i njihov financijski učinak.
Posebno važno pitanje ima dva potpitanja:
53. 1.: Uspostavljena je evidencija svih ugovora, uključujući ugovore vezane uz zaposlene
Procedurom stvaranja ugovornih obveza trebalo bi biti propisano vođenje evidencije ugovora, sukladno njihovu nastajanju. Vođenje evidencije treba biti kronološko neovisno o proračunskoj godini pa se shodno tome ne sastavlja evidencija ugovora za svaku godinu već se jednom uspostavljena evidencija ugovora tijekom godine dopunjuje novosklopljenim ugovorima.
Uspostavljena evidencija svih ugovora ne podrazumijeva vođenje evidencije ugovora na jednom mjestu, u jednoj evidenciji već se ovisno o vrsti ugovora može voditi više evidencija:
· evidencija ugovora o radu i drugih ugovora vezanih uz zaposlene
· evidencija ugovora o drugom dohotku i autorskom djelu, stručnom osposobljavanju bez zasnivanja radnog odnosa i sl.
· evidencija ugovora o nabavi roba, radova i usluga
· evidencija ugovora o ostvarivanju određenih prihoda.
Iz dobre evidencije ugovora treba se omogućiti dobivanje popisa aktivnih ugovora kao i onih kojima je isteklo trajanje, posebno bitno prilikom primopredaje dužnosti ravnatelja škole. 
Potvrdan odgovor „DA“ daje se ako su 98 % i više ugovora uneseni u evidenciju ugovora te se prilaže preslika ili referenca dijela evidencije.
53.2.: Organizacijska jedinica, odnosno osoba zadužena za financijsko-računovodstvene poslove ima uvid u sve sklopljene ugovore iz kojih proizlaze financijski učinci
Često se u praksi događa sklapanje ugovora koji proizvode financijske učinke, a da financijsko-računovodstvene službe nemaju informacije o tome pa niti dovoljno osiguranih sredstava za njihovo izvršenje. Potpitanjem iz Upitnika traži se promjena procedure stvaranja ugovornih odnosa kako bi se računovođe u školi imale spoznaju o sklopljenim ugovorima iz kojih proizlaze financijski učinci i koji su direktno vezani uz njihovo obavljanje posla.
Pod tim se ne podrazumijevaju ugovori o radu, jer obračun plaća radi COP prema prethodno unesenim parametrima obračuna, koje je najšečće unio tajnik škole. Prvenstveno je riječ o:
·  ugovorima s dobavljačima u kojima se prati stvaranje ugovornih obveza (primaju se ulazni računi), 
· ugovorima kojima se ostvaruju prihodi za školsku ustanovu (izdaju se izlazni računi)
· ugovorima za EU fondove kojima se prate prihvatljivi rashodi, kontrola i slanje ZNS-ova (evidentiraju se potraživanja, praćenje po projektima i izvorima financiranja i sl).
Za davanje odgovora na ovo potpitanje potrebno je priložiti presliku procedure u kojoj je propisano da se sve kopije ugovora dostavljaju na znanje ustrojstvenoj jedinici za financije. 

56. PITANJE: Vodi se analitička evidencija dugotrajne nefinancijske imovine i usklađena je s glavnom knjigom
Ovo pitanje je sadržano u svakom Upitniku, već deset godina zaredom, ali se i nadalje školske ustanove susreću s problemima vođenja cjelokupne analitičke evidencije. 
Dugotrajna nefinancijska imovina predstavlja poziciju bilance za koju se vodi poseban sintetički konto glavne knjige, a prema čl. 7. st. 2. Pravilnika propisana je obveza vođenja i analitičkog knjigovodstva dugotrajne nefinancijske imovine po vrsti, količini, vrijednosti i drugim potrebnim podacima.. Svaka pojedina imovina se prvo unosi u analitičko knjigovodstvo, dodjeljuje joj se analitički ili inventurni broj, a zatim se zbrojeni podaci, prenose u glavnu knjigu u kojoj se iskazuju sintetički. Ovo najčešće nije problem za dugotrajnu nefinancijsku imovinu i sitan inventar, ali problem često postoji u analitičkoj evidenciji knjiga koje bi se trebale voditi u  školskim knjižnicama.
Prema Naputku o načinu uporabe, vraćanja i obnavljanja udžbenika i drugih obrazovnih materijala financiranih sredstvima iz državnoga proračuna (Nar. nov., br. 46/2019.), vijek uporabe pojedinog udžbenika je četiri godine pa se s računovodstvenog aspekta smatra dugotrajnom nefinancijskom imovinom. Nabavljeni udžbenici predstavljaju školsko vlasništvo, unose se u poslovne knjige škole i evidentiraju na osnovnom računu 02411 Knjige[footnoteRef:4] [4:  Uputa za provođenje knjigovodstvenih evidencija udžbenika od školske godine 2019./2020., https://mzo.gov.hr/UserDocsImages//dokumenti/Obrazovanje/Udzbenici//Uputa%20za%20provodenje%20knjigovodstvenih%20evidencija%20udzbenika%20od%20sk%20god%2020] 

Uputom za provođenje knjigovodstvenih evidencija udžbenika od školske godine 2019./2020. Ministarstva znanosti i obrazovanja navedeno je da „uzimajući u obzir specifičnost udžbenika s obzirom na količinu i vijek korištenja, dodjeljivanje inventurnih brojeva svakom udžbeniku školama bi predstavljalo značajan materijalni i vremenski trošak. Stoga, ... nije potrebno označavati svaki udžbenik zasebnim inventurnim brojem“. 
Budući da je nabavna vrijednost svakog od udžbenika niža od 3.500 kuna, udžbenici se mogu pratiti pojedinačno ili skupno[footnoteRef:5]. Uvažavajući Uputu MZO, ali i obvezu vođenja analitičkog knjigovodstva imovine, preporučuje se u knjižnici škole provođenje skupnog praćenja po vrsti udžbenika koje može uključivati sljedeće podatke:  [5:  Čl. 18. st. 2. Pravilnika o proračunskom računovodstvu i računskom planu, (Nar. nov., br. 124/2014., 115/2015., 87/2016., 3/2018., 126/2019., 108/2020.)] 

· inventurni broj 
· predmet
· razred
· autor i/ili izdavač
· broj komada
· ukupna nabavna vrijednost svih komada udžbenika
Prema navedenim podacima, kao primjer inventurni broj 12467 može označavati udžbenik: Zlatna vrata 3, hrvatski jezik, Školska knjiga, 60 kom, nabavna vrijednost 6.900 kn.
Udžbenici se kao i ostala dugotrajna nefinancijska imovina obavezno popisuje s tim da se  popis udžbenika obvezno obavlja u rujnu prije  početka nove nastavne godine, nakon izvršene isporuke udžbenika, a prije njihove podjele učenicima. Podaci o popisu udžbenika unose se u popisne liste u novčanim iznosima pojedinačno ili skupno po vrstama udžbenika (predmet, razred, izdavač), ovisno o načinu knjigovodstvenog evidentiranja u analitičkoj evidenciji udžbenika. Shodno zakonskim i podzakonskim propisima, mora postojati usklađenost podataka glavne knjige nefinancijske imovine i analitičkog knjigovodstva nefinancijske imovine.
Za davanje odgovora na pitanje potrebno je u Predmet fiskalne odgovornosti priložiti presliku dijela analitičke evidencije dugotrajne nefinancijske imovine i presliku stavki glavne knjige iz kojih je vidljiva usklađenost ove dvije evidencije.

58. PITANJE: Najkasnije u roku od 15 dana od isplate naknade za bolovanje na teret Hrvatskog zavoda za zdravstveno osiguranje (HZZO), HZZO-u je dostavljen zahtjev za refundaciju
Pitanjem se testira jesu li u roku od 15 dana od isplate naknade za bolovanje na teret Hrvatskog zavoda za zdravstveno osiguranje, HZZO-u dostavljeni zahtjevi za refundaciju. Za davanje odgovora na novo pitanje u Upitniku potrebno je u Predmet fiskalne odgovornosti za 2021. godinu  priložiti preslike zahtjeva za refundaciju za svaki mjesec 2021. godine u kojem je bila isplata bolovanja. Umjesto prilaganja preslika zahtjeva za refundaciju, testiranje se može obaviti na kontrolnoj listi u kojoj se testiraju zahtjevi za refundaciju. 
Za davanje pozitivnog odgovora „DA“, potrebno je da su zahtjevi za svih 12 mjeseci u godini poslani HZZO-u u roku 15 dana od isplate. Odgovor „DJELOMIČNO“ daje se ako je na vrijeme poslan zahtjev za 11 mjeseci u godini, a za sve ostale slučajeve daje se odgovor ,,NE". 

[bookmark: _Hlk23177165]
7. PODRUČJE IZVJEŠTAVANJA I OSTALO
Upitnik obuhvaća 9 pitanja i 5 potpitanja iz područja izvještavanja, ali školske ustanove daju odgovore samo na pitanja broj 59. koji se odnose na poštivanje rokova i načina predaje svih financijskih izvještaja i 62. Na pitanja iz područja izvještavanja nije moguće dati odgovor „DJELOMIČNO“. 

62. PITANJE Izvještaj o izvršenju financijskog plana izrađen je i dostavljen upravljačkom tijelu (odgovaraju proračunski i izvanproračunski korisnici jedinice lokalne i područne (regionalne) samouprave te proračunski korisnici državnog proračuna, izuzev onih koji nemaju upravljačka tijela) 
Davanje odgovora povezano je s pitanjem broj 20. Sredstva su utrošena u skladu s proračunom, odnosno financijskim planom u kojem se daje usporedba izvršenja i financijskog plana. Usporedbom je vidljivo da nije utrošeno više sredstva od odobrenih financijskim planom (osim za vlastite i namjenske prihode i primitke u skladu sa Zakonom o proračunu).
Prema pitanju broj 62., računovodstvo treba izraditi,a ravnatelj školske ustanove školskom odboru podnijeti izvještaj o izvršenju financijskog plana škole. 
Novim Zakonom o proračunu koji će stupiti na snagu vjerojatno do kraja siječnja 2022. godine bit će uvedena obveza izrade i podnošenja školskom odboru izvještaja o izvršenju financijskog plana te se stoga ovom pitanju treba posvetiti više pažnje.
Izvještaj o izvršenju financijskog plana iskazuje se prema proračunskim klasifikacijama, programskoj, ekonomskoj i izvorima financiranja. Minimalno mora sadržavati podatke o ostvarenim prihodima i primicima, rashodima i izdacima kao i prenesenim viškovima koji su iskorišteni tijekom proračunske godine odnosno pokrivenim manjkovima, na isti način kako je navedeno u financijskom planu.
Za izvršenje financijskog plana uzima se ostvarenje tekućeg plana (nakon rebalansa i preraspodjela financijskog plana), a ne izvornog plana kakav je donesen u posljednjem kvartalu 2020. godine.

	37.000
	38.200
	109
	103

	
	RASHODI
	34.800
	35.000
	37.000
	37.500
	108
	101

	
	RAZLIKA
	300
	0
	0
	700
	
	

	4
	Prihodi za posebne namjene 

	 
	PRIHODI
	239.300
	239.300
	238.000
	230.000
	96
	97

	 
	RASHODI
	389.300
	239.300
	285.000
	280.000
	72
	98

	
	RAZLIKA
	-150.000
	0
	-47.000
	-50.000
	33
	106

	924
	PRENESENI VIŠAK PRIHODA PO IF 4
	+150.000
	0
	+47.000
	+47.000
	31
	100

	
	UKUPNA RAZLIKA
	0
	0
	0
	-3.000
	
	

	5
	Pomoći 

	 
	PRIHODI
	3.786.700
	3.873.700
	3.953.700
	3.953.700
	104
	100

	 
	RASHODI
	3.786.700
	3.873.700
	3.953.700
	3.953.700
	104
	100

	
	RAZLIKA
	0
	0
	0
	0
	
	

	6
	Donacije 

	 
	PRIHODI
	15.000
	15.000
	10.000
	12.000
	80
	120

	 
	RASHODI
	15.000
	15.000
	10.000
	12.000
	80
	120

	
	RAZLIKA
	0
	0
	0
	0
	
	

	UKUPNO PRIHODI
	4.406.100
	4.500.400
	4.576.100
	4.571.300
	104
	99

	UKUPNO RASHODI
	4.556.100
	4.500.400
	4.623.100
	4.620.600
	104
	101

	RAZLIKA
	-150.000
	0
	-47.000
	-49.300
	33
	105

	PRENESENI VIŠAK PRIHODA
	+150.000
	0
	+47.000
	+47.000
	31
	100

	UKUPNA RAZLIKA
	0
	0
	0
	-2.300
	
	




Za davanje izjave o fiskalnoj odgovornosti za 2021.g. uzima se godišnji izvještaj o izvršenju za 2020.g. koji je usvojen od strane školskog odbora pa je za dokaz davanja odgovora  potrebno priložiti presliku odnosno referenca izvještaja o izvršenju financijskog plana dostavljenog školskom odboru.
Za davanje potvrdnog odgovora DA potrebno je kao dokaz priložiti presliku, odnosno referencu izvještaja o izvršenju financijskog plana koji je dostavljen školskom odboru. Odgovor „NE“ daju školske ustanove koje nisu izradile izvještaj o izvršenju financijskog plana za 2020. godinu ili su ga izradili, ali ga nisu dostavili na usvajanje školskom odboru. 


8. PODRUČJE TRANSPARENTNOSTI
Upitnik obuhvaća 5 pitanja i 6 dodatnih potpitanja iz područja transparentnosti, ali školske ustanove daju odgovor samo na pitanje broj 72. 
72. PITANJE: Godišnji financijski izvještaji objavljeni su u roku od 8 dana od propisanog roka za predaju godišnjih financijskih izvještaja na vlastitim mrežnim stranicama, odnosno na mrežnim stranicama nadležnog proračuna ako ne posjeduju mrežnu stranicu 
Sukladno članku 12. stavku 5. Zakona o proračunu te članku 27. Pravilnika o financijskom izvještavanju u proračunskom računovodstvu, školske ustanove imaju obvezu objavljivanja godišnjih financijskih izvještaja na svojim internetskim stranicama najkasnije u roku od osam dana od dana njihove predaje.
Potrebno je objaviti sve financijske izvještaje za 2021. na propisanim obrascima, uključujući i Bilješke. Preporuka je izvještaje objaviti u MS Excel dokumentu u kojem se i izrađuju, s obzirom na to da skenirani dokumenti (PDF i slični formati) nisu strojno čitljivi.
Dokaz potvrdnog odgovora na ovo pitanje predstavlja poveznica na mrežnu stranicu na kojoj su objavljeni izvještaji.

9. PODRUČJE UPRAVLJANJA IMOVINOM
Upitnik obuhvaća 12 pitanja i 2 potpitanja, a školske ustanove daju odgovore na 10 pitanja.
Pitanja iz Upitnika mogu se sistematizirati pa se nastavku teksta pitanja neće pojavljivati po rednom broju iz Upitnika.

74. PITANJE: Za nekretnine u vlasništvu upisana su vlasnička prava u zemljišnim knjigama (odgovaraju svi obveznici)
80. PITANJE: Za imovinu za koju nisu riješeni imovinsko-pravni odnosi poduzimane su aktivnosti za rješavanje istih.
Sve nekretnine u kojima se obavlja djelatnost osnovnog ili srednjeg obrazovanja trebale bi biti uvedene u poslovne knjige školske ustanove ili eventualno osnivača, grada ili županije. Čest je slučaj da se u zemljišnim knjigama još uvijek nalaze upisane šume, oranice, pašnjaci i sl., a nekretnine ne samo da nisu upisane u zemljišne knjige nego nisu niti usklađene s katastarskim podacima. Nekretnine su predmetom popisa imovine sa stanjem na datum bilance, pa popisu treba priložiti preslike zemljišnoknjižnih izvadaka. 
Za nekretnine za koje nisu riješeni imovinsko-pravni odnosi, ne može biti upisano vlasništvo u zemljišnim knjigama niti katastru pa je davanje odgovora na pitanjem 74. i 80. povezano jedno  s drugim, odnosno jedno isključuje ili uvjetuje drugo. Shodno tome slijedi zaključak:
· ako je na pitanje broj 74. upisan odgovor DA- za više od 98% nekretnina su upisana vlasnička prava, nema potrebe za rješavnjem imovinsko-pravnih odnosa pa se na pitanje 80. daje odgovor N/P – NIJE PRIMLJENJIVO
· ako je na pitanje broj 74. upisan odgovor NE ili DJELOMIČNO – potrebno je poduzimati aktivnosti za rješavanje pitanja vlasništva pa se na pitanje broj 80. može dati odgovor DA,NE ili DJELOMIČNO, ali se ne može dati odgovor NIJE PRIMJENJIVO
Za davanje odgovora potrebno je kao reference priložiti odgovarajući dokaz o aktivnostima koje se poduzimaju za rješavanje imovinsko-pravnih odnosa.


77. PITANJE: Utvrđena je namjena nekretnina s kojima se upravlja i raspolaže. 
78. PITANJE: Za nekretnine kojima je definirana namjena utvrđeno je jesu li u funkciji ili ne, odnosno koriste li se ili ne u skladu s namjenom (odgovaraju svi obveznici). 
79. PITANJE: Za nekretnine koje nisu u funkciji poduzimane su aktivnosti za stavljanje istih u funkciju, odnosno korištenje prema utvrđenoj namjeni (odgovaraju svi obveznici)
Pitanja od 77. do 79. vezana su za namjenu nekretnina kojima upravlja ili raspolaže školska ustanova. Namjena nekretnine može biti sljedeća:
· obavljanje djelatnosti 
· vlastite potrebe
· zakup – najam
· prodaja ili zamjena
Utvrđivanje namjene nekretnina s kojima se upravlja i raspolaže važno je kako bi se mogla utvrditi i pratiti učinkovitost upravljanja i raspolaganja nekretninama. Stoga je potrebno povezati davanje odgovora na pitanje je li utvrđena namjena nekretnine te da li se koristi upravo za tu namjenu, jer ukoliko se ne koristi za željenu namjenu, poduzimaju li se aktivnosti za stavljanje u funkciju prema utvrđenoj namjeni. 
Kao dokaz davanja odgovora može se provesti testiranje na sljedećoj tablici:
	Evidencija nekretnina

	77. PITANJE: 
Utvrđena je namjena nekretnina s kojima se upravlja i raspolaže?
	78. PITANJE:
 Za nekretnine kojima je definirana namjena utvrđeno je jesu li u funkciji ili ne, odnosno koriste li se ili ne u skladu s namjenom

	79. PITANJE: 
Za nekretnine koje nisu u funkciji poduzimane su aktivnosti za stavljanje istih u funkciju, odnosno korištenje prema utvrđenoj namjeni


	
	
	
	
	

	Inventurni broj  - vlasništvo  nad nekretninom
	Raspolaganje nekretninom
	Namjena nekretnine
	DA/NE

	-
	Obavljanje djelatnosti
	DA
	DA
	N/P –
NIJE PRIMJENJIVO
	

	
	
	Zakup
	DA
	NE
	CORONA- TRENUTNO NIJE PRIMJENJIVO
	

	Ukupno:
	Ukupno:
	-
	DA
	DA
	DA
	


Pitanja 77. – 79. mogu se iskoristiti prilikom ažuriranja procedure upravljanja i raspolaganja nekretninama koja se traži u pitanju 84. ovog područja Upitnika.

82. PITANJE: Isknjižavanje imovine iz poslovnih knjiga provodi se isključivo nakon prodaje, darovanja ili drugog načina otuđenja ili uništenja imovine, a temeljem izlaznog računa, ugovora o kupoprodaji, zapisnika o uništenju, potvrde o odvozu na otpad i slične dokumentacije.
[bookmark: _GoBack]Rashodovanje i isknjiženje imovine često se poistovjećuju pa se pitanjem koje je prvi puta postavljeno u Upitniku za 2019. godinu treba rasvijetliti ispravno postupanje. Odluka o rashodovanju ne podrazumijeva i ne smije imati za posljedicu isknjiženje takve nefinancijske imovine iz poslovnih evidencija. Rashodovanje nefinancijske imovine je trajno povlačenje nefinancijske imovine iz upotrebe, a posljedica je isteka korisnog vijeka trajanja, tehničke zastarjelosti, oštećenja i dotrajalosti. Rashodovana imovina i nadalje se zadržava u knjigovodstvenim evidencijama sve do trenutka prodaje, darovanja, drugog načina otuđenja ili uništenja. Isknjiženje iz poslovnih knjiga uslijedit će nakon provedenog otuđenja ili uništenja, isključivo na temelju izvornih dokumenata o prodaji ili donaciji (ako se rashodovana imovina prodala ili donirala), odnosno komisijskog zapisnika o uništenju rashodovane imovine (ako se rashodovana imovina dala uništiti). Dakle, nakon rashodovanja, a prije brisanja tj. isknjiženja imovine iz poslovnih knjiga čelnik mora donijeti odluku, u skladu s odredbama Pravilnika o proračunskom računovodstvu i Računskom planu i to na temelju dokumentacije kao što je izlazni račun, ugovor o kupoprodaji, zapisnik o uništenju, potvrda o odvozu na otpad i slično.
Kao dokaz za davanje potvrdnog odgovora „DA“ na ovo pitanje prilažu se preslike ugovora/akata o prodaji, darovanju ili drugom načinu otuđenja ili uništenja imovine koja je isknjižena iz poslovnih knjiga. Usporedbom popisa isknjižene imovine i akata na temelju kojih je ista isknjižena potrebno je utvrditi je li ista zaista isknjižena na temelju odluke čelnika kojoj je u podlozi akt o prodaji, darovanju, drugom načinu otuđenja ili uništenja. Obveznici koji tijekom 2020. godine nisu imali isknjiženje imovine daju odgovor N/P – NIJE PRIMJENJIVO. 
83. PITANJE: Čelnik je donio interni akt o načinu korištenja službenih automobila 
Školske ustanove koje nemaju službene automobile daju odgovor „NP - NIJE PRIMJENJIVO“, a one koje ih imaju  trebale su donijeti interni akt, budući da je ovo treća godina koja traži ovo pitanje u Upitniku. Dokaz pozitivnog odgovora „DA“ je referenca na interni akt.
Pod službenim automobilom podrazumijevaju se isključivo osobni automobili, a akt je potrebno donijeti neovisno o činjenici je li službeni automobili upisan u poslovne knjige školske ustanove ili je dobiveni na korištenje poput operativnog leasinga. 
Potreba donošenja internog akta o načinu korištenja službenih automobila proizišla je iz iskustva u primjeni Smjernica za upravljanje voznim parkom koje je donio ministar uprave u suradnji s ministrom financija i državnim tajnikom Središnjeg državnog ureda za središnju javnu nabavu.  U skladu s ciljevima Smjernica, dobro razrađeni interni akt o načinu korištenja službenih automobila trebao bi sadržavati odredbe o: 
· vođenju putnih radnih listova, 
· načinu financijskog praćenja troškova,
· osobama koje smiju i načinu na koji mogu koristiti službene automobile, 
· vođenju evidencije o korištenju službenih automobila,
· načinu plaćanja goriva, cestarina, parkiranja i ostalih povezanih troškova,
· uvjetima, odgovornostima i postupcima kod održavanja službenih automobila,
· izvještavanju o korištenju službenih automobila.
Najznačajniji element internog akta odnosi se na propisivanje financijskog praćenja rashoda službenih automobila koji bi za svaki službeni automobil trebao sadržavati podatke o prijeđenom kilometrima, potrošenoj količini i trošku goriva te troškove korištenja (servisi, pranje, potrošni materijal, tehnički pregledi, cestarine, obvezno osiguranje, gume i ostali troškovi vezani uz službeni automobil).

10. PREDAJA IZJAVE O FISKALNOJ ODGOVORNOSTI AKO JE TIJEKOM 2021. BILA PRIMOPREDAJA DUŽNOSTI
Ako je tijekom 2021. godine bila primopredaja dužnosti „stari“ ravnatelj škole trebao je „novom“ ravnatelju predati Izjavu o fiskalnoj odgovornosti za dio 2021. godine u kojoj je obnašao dužnost sa svim popratnim dokumentima. Izjavu starog ravnatelja novi ravnatelj trebao je odložiti u Predmet fiskalne odgovornosti za 2021. godinu te ju sada zajedno sa svojom Izjavom za ostatak 2021. godine predati gradonačelniku ili županu.
U školskim ustanovama primopredaja je najčešće s datumom 31. kolovoza te tom prilikom nije bilo potrebno popunjavati Upitnik o fiskalnoj odgovornosti za dio 2021. godine. Uz Izjavu novog ravnatelja za razdoblje od 1. rujna do 31. prosinca 2021. godine popunjava se Upitnik za cijelu 2021. godinu i uzimaju se kao uzorak dokumenti nastali tijekom cijele 2021. godine. 
Shodno navedenom, novi ravnatelj predaje gradonačelniku ili županu dvije Izjave o fiskalnoj odgovornosti, starog ravnatelja za razdoblje 1.1. do 31.8.2021 i svoju za razdoblje od 1.9. do 31.12.2021., Upitnik o fiskalnoj odgovornosti za 2021. godinu te Plan otklanjanja slabosti i nepravilnosti za 2021. godinu i Izvješće o otklonjenim slabostima i nepravilnostima iz 2020. godine.

